กองบัญชาการป้องกันและบรรเทาสาธารณภัยแห่งชาติ บูรณาการความร่วมมือทุกภาคส่วนเตรียมพร้อมป้องกันและแก้ไขปัญหาอุทกภัยเข้มข้น และช่วยเหลือผู้ประสบภัยครอบคลุมทุกมิติ
นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า ช่วงฤดูฝนนี้หลายพื้นที่มีความเสี่ยงต่อการเกิดอุทกภัย น้ำป่าไหลหลาก และดินถล่ม ดังนั้นกองบัญชาการป้องกันและบรรเทาสาธารณภัยแห่งชาติ (บกปภ.ช.) โดยกรมป้องกันและบรรเทาสาธารณภัย ได้บูรณาการกองอำนวยการป้องกันและบรรเทาสาธารณภัยจังหวัด กรุงเทพมหานคร และหน่วยทหาร เตรียมพร้อมป้องกันและแก้ไขปัญหาอุทกภัยอย่างเข้มข้น มุ่งเพิ่มประสิทธิภาพการระบายน้ำท่วมขัง พร้อมระดมกำลังเจ้าหน้าที่ เครื่องมืออุปกรณ์เครื่องจักรกลสาธารณภัยให้พร้อมปฏิบัติการเผชิญเหตุและช่วยเหลือผู้ประสบภัยอย่างรวดเร็ว รวมถึงแจ้งเตือนข้อมูลความเสี่ยงภัยและแนวทางช่วยเหลือผู้ประสบภัยทั่วถึง         อีกทั้งจัดชุดปฏิบัติการดูแลด้านการดำรงชีพครอบคลุมทุกด้าน ตลอดจนฟื้นฟูพื้นที่ประสบภัยให้กลับสู่สภาพปกติโดยเร็ว เพื่อให้ประชาชนได้รับการดูแลอย่างครอบคลุมทุกมิติ และกรณีบ้านเรือนเสียหายให้สนธิกำลังหน่วยทหาร ตำรวจ นักศึกษาอาชีวศึกษาและเครือข่ายช่าง จัดตั้ง “ทีมช่างประชารัฐ” ดำเนินการซ่อมแซมบ้านเรือนประชาชนโดยเร็ว